**…… sz. napirend**

Előterjesztve: Közoktatási, Közművelődési, Sport Egészségügyi, Szociális és Lakásügyi Bizottság

**E L Ő T E R J E S Z T É S**

**a Képviselő-testület 2022. június 28-i rendes ülésére**

**Tárgy:** Javaslat a „Nemzeti Ovi – Sport Program”   pályázaton történő részvételre

**Készítette: ………………………..**

Ötvös Zoltán

intézményirányítási osztályvezető s.k.

**Egyeztetve: …………………………..**

Vargáné Luketics Gabriella

humánszolgáltatási igazgató s.k.

**Látta**: ……………………………

dr. Szalai Tibor

jegyző

……………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A Törökvész Úti Kézműves Óvoda azzal a kérelemmel fordult Önkormányzatunkhoz, hogy az Ovi – Sport Közhasznú Alapítvány által meghirdetett „Ovi – Sport Program” címen pályázat benyújtását támogassa.

**A pályázatot a**z Ovi-Sport Közhasznú Alapítvány írta ki. A Közhasznú Alapítványt (még Ovi-Foci néven) Buzánszky Jenő, a Nemzet Sportolója, a legendás Aranycsapat jobbhátvédje alapította. 2011. óta dolgoznak azon, hogy országszerte minél több óvodában megvalósítsák az Ovi-Sport Programot, amely által eddig már óvodások tízezreinek tették lehetővé a mindennapos mozgás felhőtlen örömét. **Az Alapítvány elsődleges és tartós közérdekű célja, hogy működésével támogatást nyújtson az óvodás korú gyermekek mozgásához, képességeinek fejlesztéséhez, sportolásához, utánpótlás-neveléshez.**

A Bp. II. Kerületi Törökvész Úti Kézműves Óvoda játszókertjét jelenleg több csoport is használja, így minden további négyzetméter szabad mozgásra, sportolásra, játékra alkalmas felület kincs a számukra. Az Ovi-foci pálya, mint a szabad mozgás terepe, az érdemlegesen felhasználható területüket növelné és hozzájárulna a felső/hátsó udvarrész fejlesztéséhez, a terület por- és sármentesítéséhez. Ezen kívül lehetőség nyílik arra, hogy a hátsó udvarrészen található csúszda az alsó udvari részre kerüljön és a felső/hátsó udvarrész kihasználtságát érdemben növelni tudnánk.

Az Alapítvány tájékoztatta a **Törökvész Úti Kézműves Óvodát, hogy** a pályázati anyag pozitív elbírálása érdekében szükséges az önkormányzatnak nyilatkoznia az előterjesztéshez mellékelt tartalmú nyilatkozatok tekintetében és szükséges arról is nyilatkoznia, hogy a pályázati önrész 6.000.000 Ft-os összegét tudja-e vállalni és költségvetésében biztosítani.

Mázikné Markó Ágnes óvodavezető az önkormányzat kérésére megkereste a szülőket, akik a beruházás elvi támogatása mellett, jelentős pénzügyi támogatást is felajánlottak. A szülők által a sportpálya létesítésére felajánlott összeg 450.000,- HUF, azaz Négyszázötvenezer Forint, amely összeget a szülők az önkormányzat által megnyitandó támogatási alszámlára fizetnének be.

Ha az Alapítvány részére legalább 13.000.000,- HUF, azaz tizenhárommillió Forint TAO felajánlás is érkezik, így a beruházás bruttó összege (a 6.000.000,- HUF összegű önerőt is figyelembe véve) teljes mértékben rendelkezésre fog állni, a beadott pályázat minden egyéb szempont elbírálása nélkül nyertesnek fog minősülni és a pályázatban foglalt sportpálya terveink szerint megvalósulhat.

Az Ovi-Sport Pálya mérete 6 x 12 méter, amely a nagyobb sportpályák arányainak felel meg.

Rétegrend:

* burkolat: 3 rétegben szőtt töltetlen műfű (a minimális karbantartás érdekében),
* rugalmas aljzat: 1 x 1 m-es gumilapok
* megfelelő sportpálya alépítmény
* fogadó szint – megtisztított földterület

Tartószerkezet: 3 m magasságú acél- és hajlított csőszerkezet.

Palánk rendszer: 75 cm magas esésvédő műanyag bevonatú fa palánk, 2 db ajtóval ellátva.

Az oszlopok teteje: könnyűfém hálótartó vázszerkezettel ellátott rendszer, horganyzott fém szerelvényekkel rögzítve.

**Komplex jellege alkalmassá teszi különböző sportágak művelésére, illetve alapjainak elsajátítására: kézilabda, labdarúgás, kosárlabda, röplabda, tenisz és lábtenisz. Ezeken kívül alkalmas eséstan oktatásra, valamint ügyességi játékok, mozgáskoordinációs feladatok gyakorlására egyaránt.**

A pályázati önrész forrását az Önkormányzat 2022. évi költségvetéséről szóló 2/2022.(II.25.) önkormányzati rendelet 16. sz. tábla II./b.4. Fejlesztések sora terhére javasoljuk biztosítani.

**H a t á r o z a t i j a v a s l a t**

A Képviselő-testület úgy dönt, hogy részt vesz - a Törökvész Úti Kézműves Óvoda műfüves sportpálya létesítésével - a „Nemzeti Ovi – Sport Program”   pályázaton.

A sportpálya létesítéséhez szükséges önrészt az Önkormányzat 2022. évi költségvetéséről szóló 2/2022.(II.25.) önkormányzati rendelet 16. sz tábla II./b.4. Fejlesztések sora terhére biztosítja.

A Képviselő-testület felhatalmazza a Polgármestert, hogy - a határozati javaslat melléklete szerinti tartalommal - a nyilatkozatot írja alá és a szükséges mellékletek beszerzését követően a pályázatot nyújtsa be.

**Felelős:** polgármester

**Határidő:** 2022. július 31.

*A határozati javaslat elfogadásához egyszerű többségű szavazati arány szükséges.*

**B u d a p e s t, 2022. június 15.**

**dr. Varga Előd Bendegúz**

alpolgármester